**Съобщение за предстояща концентрация между „Уни Енерджи“ ООД, като купувач, и „Нис Петрол“ ЕООД, като придобивано предприятие**

В Комисията за защита на конкуренцията („**КЗК**“), на основание чл. 24, ал. 1 от Закона за защита на конкуренцията („**ЗЗК**“), е постъпило уведомление, по което е образувана преписка №КЗК/690/2025, с което Комисията се уведомява за намерението на „Уни Енерджи“ ООД да осъществи концентрация посредством придобиване на едноличен пряк контрол по смисъла на Глава V от ЗЗК върху „Нис Петрол“ ЕООД.

Търговските дейности на въпросните предприятия са:

- **„Уни Енерджи“ ООД** извършва дейност на територията на България по търговия с автомобилни горива на дребно;

- **„Нис Петрол“ ЕООД** извършва дейност на територията на България по търговия с автомобилни горива на дребно, търговия с автомобилни горива на едро, внос на автомобилни горива, както и съхранение на автомобилни горива (за собствени цели).

Съгласно уведомлението се очаква операцията да окаже въздействие върху следните продуктово-географски пазари в страната:

а) производство и внос;

б) съхранение на горива;

в) търговия на едро;

г) търговия на дребно (до крайни потребители).

Направеното искане е КЗК да извърши оценка на концентрацията и да се произнесе с решение на основание чл. 26, ал. 4 във връзка с чл. 82, ал. 3, т. 2 от ЗЗК.

В тази връзка на основание чл. 80, ал. 2 от ЗЗК всяко трето заинтересовано лице може да представи информация или да изрази своето писмено становище относно сделката и въздействието, което тя може да окаже върху ефективната конкуренция на съответния пазар в страната.

Становището следва бъде заведено в деловодството на КЗК в срок от седем дни от датата на публикуване на настоящото съобщение (11.08.2025 г.), като бъде подкрепено със съответни доказателства.

Съобщението е изготвено от уведомителя, като КЗК си запазва правото да се произнесе с окончателно решение след извършването на цялостна оценка на нотифицираната сделка.